
Boszorkányság és mágia Brabantban a 15. és a 16. sz. fordulóján

Rezümé
Jelige: boszorkányság
A dolgozatom központi témája a brabanti boszorkányság és mágia a 15. és a 16. század fordulóján, kiindulópontja pedig a Nimwégai Márika-történet (Mariken van Nieumeghen, Antwerpen, 1515). Kutatásom célja az, hogy feltérképezzem a boszorkánysággal kapcsolatos korabeli gondolkodást és azt, hogy miképpen jelenik ez meg az általam vizsgált szövegben, amelynek érdekessége abban rejlik, hogy a 15-18. századi boszorkányüldözések kialakulásának elején íródott. Dolgozatom során különféle tanulmányok és korabeli források segítségével foglalkozom a Nimwégai Márika szövegében megfogalmazott körülményekkel és a külső, történelmi tényezőkkel. Munkám során hamar egyértelművé vált, hogy a történettel foglalkozó kutatók csoportja kétfelé oszlik. Az egyik csoport boszorkányságra és mágiára utaló jegyeket fedez fel a történetben, a másik csoport viszont nem látja ezeket vagy túlzónak tartja a jeleknek tulajdonított jelentőségét. Emiatt a dolgozatom jelentős részében a szöveg kettőségére koncentrálok. 



